Ανουσαμπούρ, ο αρμένικος ασουρές
Μοιάζει με τη δική μας «βαρβάρα» ή ασουρέ ή κολυβόζουμο. Στην Αρμενία το φτιάχνουν τα Χριστούγεννα. Το γλυκό συμβολίζει την αφθονία και την ελπίδα για το νέο έτος.
1 κιλό αποφλοιωμένο στάρι , 750 γρ. ζάχαρη λευκή, κρυσταλλική , 750 γρ. ξανθές σταφίδες, 1 κοφτή κουτ. σούπας κανέλα σε σκόνη, 300 γρ. καρυδόψιχα, τριμμένη , 300 γρ. αμύγδαλα, καβουρδισμένα και χοντροσπασμένα , 200 γρ. σπόροι ροδιού λίγη κανέλα
Για να φτιάξουμε τα ανουσαμπούρ, ξεκινάμε μουσκεύοντας το στάρι σε άφθονο νερό για 12 ώρες. Την επομένη το στραγγίζουμε, το ξεπλένουμε και το βάζουμε σε μεγάλη κατσαρόλα με νερό που να το καλύπτει κατά 6-7 εκ.Βράζουμε για περίπου 2 ώρες, μέχρι να μα- λακώσει αρκετά – θα πρέπει να είναι ακόμα καλυμμένο με λίγο νερό. Αποσύρουμε την κατσαρόλα από τη φωτιά και μόλις το περιεχόμενό της κρυώσει εντελώς, τη βάζουμε στο ψυγείο για 1 βράδυ.Την επόμενη ημέρα το στάρι θα πρέπει να έχει απορροφήσει σχεδόν όλο το νερό και στην επιφάνειά του θα έχει σχηματιστεί μια λεπτή στρώση σαν ζελέ. Βάζουμε την κατσαρόλα σε μέτρια φωτιά και μόλις το στάρι ζεσταθεί καλά (αλλά πριν βράσει), προσθέτουμε 2 φλιτζ. τσαγιού νερό, τη ζάχαρη, τις σταφίδες και την κανέλα. Αφήνουμε να πάρουν βράση, χαμηλώνουμε τη φωτιά και σιγοβράζουμε για περίπου 25 λεπτά.Αδειάζουμε το γλυκό σε μικρά μπολάκια, όσο είναι ακόμα ζεστό ή μόλις κρυώσει. Στολίζουμε με τους ξηρούς καρπούς και το ρόδι και πασπαλίζουμε με λίγη κανέλα.
Ζάχαρη,Ξηροί καρποί,Σταφίδες